《苍松吟为缙云学博家迩可大兄作》
清代·张之澄

蔓草不独立，苍松无倚附。挺生山之阴，蟠结坚以固。

亭亭拂层云，湛湛浥零露。孤劲耐霜寒，凄清越朝暮。

荫可大千尺，材真庙廊具。上邀鹳鹤集，下委鹿豕聚。

偃仰风尘中，百年托贞素。非不甘栋梁，良师鲜所遇。

勿以老烟霞，无如识者顾。但恐摧作薪，竟为采伐误。

作者简介：张之澄，字淮南，韩城人。官丽水县丞。有《后淼园诗》。